ธพว.ปรับผู้อนุมัติให้กู้
รื้อการบริหารเอสเอ็มอีแบงก์ จัดทัพปล่อยสินเชื่อใหม่ ให้อำนาจคณะกรรมการสินเชื่อไฟเขียวเท่านั้น
8 ม.ค. 2556

รื้อการบริหารเอสเอ็มอีแบงก์ จัดทัพปล่อยสินเชื่อใหม่ ให้อำนาจคณะกรรมการสินเชื่อไฟเขียวเท่านั้น
นายนริศ ชัยสูตร อธิบดีกรมธนารักษ์ ประธานคณะกรรมการธนาคารพัฒนาวิสากิจขนาดกลางและขนาดย่อมแห่งประเทศไทย (ธพว.) หรือเอสเอ็มอีแบงก์ กล่าวว่า คณะกรรมการเอสเอ็มอีแบงก์ได้สั่งให้ฝ่ายบริหารจัดการนำเสนอเพื่อปรับโครงสร้างองค์กรให้สอดคล้องกับแผนฟื้นฟูของธนาคารที่ได้รับความเห็นชอบเมื่อปลายปีที่ผ่านมา โดยเฉพาะด้านกลุ่มงานสินเชื่อให้แบ่งงานกันใหม่ จากเดิมแบ่งต่างพื้นที่ในกรุงเทพฯ และต่างจังหวัด ให้แบ่งตามขนาดของลูกค้า
การแบ่งลูกค้าสินเชื่อให้แยกเป็นกลุ่มงานสาขา วิเคราะห์สินเชื่อรายย่อยไม่เกิน 5 ล้านบาท และกลุ่มงานสินเชื่อ วิเคราะห์สินเชื่อเกิน 5 ล้านบาท จนถึงไม่เกิน 500 ล้านบาท 
นอกจากนี้ กลุ่มงานสาขาจะต้องทำหน้าที่ด้านการตลาดหาลูกค้าในทุกวงเงิน โดยวงเงินไม่เกิน 5 ล้านบาท กลุ่มงานสาขาจะทำการวิเคราะห์และนำเสนออนุมัติเอง ส่วนวงเงินเกิน 5 ล้านบาท ส่งให้กลุ่มงานสินเชื่อเป็นผู้ดำเนินการ
สำหรับรูปแบบการอนุมัติสินเชื่อจะให้คณะกรรมการสินเชื่อเป็นผู้อนุมัติทั้งหมด จากเดิมที่มีการร่วมกันอนุมัติของคณะกรรมการธนาคารร่วมกันอนุมัติ และให้คณะกรรมการสินเชื่ออนุมัติ 
นายนริศ กล่าวว่า คณะกรรมการธนาคารยังได้สั่งการให้ฝ่ายบริหารทำการบันทึกบัญชีหนี้ที่ไม่ก่อให้เกิดรายได้ (เอ็นพีแอล) แบบใหม่ โดยต้องนำหนี้ที่คาดว่าจะเป็นเอ็นพีแอลในอนาคตมาบันทึกในบัญชีปัจจุบันด้วย เพื่อให้สะท้อนสถานะที่แท้จริงของกิจการได้อย่างถูกต้อง ซึ่งจะทำให้หนี้เอ็นพีแอลที่สิ้นปี 2555 อยู่ที่ 2.6 หมื่นล้านบาท สูงเพิ่มขึ้นมากกว่าเดิม 
ทั้งนี้ การปรับโครงสร้างใหม่เป็นการดำเนินการให้เป็นไปตามแผนฟื้นฟูธนาคาร ซึ่งเป็น 5 ปี ทั้งในแง่ของการแก้ไขปัญหาหนี้เสีย การปล่อยสินเชื่อใหม่ รวมถึงการปรับปรุงโครงสร้างภายในองค์กร เพื่อให้ผลการดำเนินงานพ้นภาระการขาดทุน และให้การทำงานมีประสิทธิภาพมากยิ่งขึ้น
ด้านแผนการแก้ไขปัญหาหนี้เสียนั้น จะเห็นชัดว่าลดลงในปีที่ 4 และ ปีที่ 5 ทั้งนี้ระดับหนี้เสียปัจจุบันอยู่ที่ประมาณ 3 หมื่นล้านบาท หรือ 30% ยอดสินเชื่อคงค้าง ซึ่งอาจมีหนี้เสียทยอยเพิ่มขึ้น ซึ่งฝ่ายบริหารจะพยายามจัดการให้หนี้เสียอยู่ในระดับเดิม